# На основу члана 52. Пословника Народне скупштине Републике Српске („Службени гласник Републике Српске“, број 66/20) Одбор за ревизију је на својој Четвртој сједници, одржаној 1. 11. 2023. године, усвојио

**З А П И С Н И К**

**са Треће сједнице Одбора одржане 13. јуна 2023. године**

Мирјана Орашанин, предсједница Одбора, отворила је сједницу у 14 часова.

Сједници Oдбора су присуствовали: Мирјана Орашанин, Срђан Мазалица, Страхиња Башевић, Предраг Нешић, Биљана Петковић и Саша Грбић, чланови Одбора.

Сједници нису присуствовали: Зоран Кокановић, Драган Галић и Небојша Вукановић, чланови Одбора.

Сједници су присуствовaли, и: Божана Трнинић, замјеница главног ревизора, Бојан Випотник, министар за просторно уређење, грађевинарство и екологију, Саша Нинковић, шеф рачуноводства у Болници Требиње, Радмил Марић, директор Универзитетске болнице Фоча, Славен Гојковић, директор ЈПШ „Шуме Републике Српске“ и Владимир Арсеновић, директор Дома здравља у Чајничу.

Од акредитованих субјеката сједници су присуствовали Селена Ратковић, представница Синдиката финансијских организација Републике Српске и Жељко Нинковић, представник Центра цивилних иницијатива.

За сједницу је предложен

Д Н Е В Н И Р Е Д

1. Усвајање записника са Друге сједнице Одбора;

2. Разматрање извјештаја Главне службе за ревизију јавног сектора Републике Српске:

а) Извјештај о проведеној финансијској ревизији ЈЗУ Болница Требиње за период 1. 1 – 31. 12. 2021. године (РВ061-22);

б) Извјештај о проведеној финансијској ревизији ЈЗУ Универзитетска болница Фоча за период 1. 1 – 31. 12. 2021. године (РВ062-22);

в) Извјештај о проведеној финансијској ревизији ЈП шумарства „Шуме Републике Српске“ а. д. Соколац за период 1. 1 – 31. 12. 2020. године (РВ062-21);

г) Извјештај о проведеној финансијској ревизији ЈЗУ Дом здравља „Васо Пелагић“ Чајниче за период 1. 1 – 31. 12. 2021. године (РВ078-22);

3. Разматрање захтјева Министарства за просторно уређење, грађевинарство и екологију за ревизијом ЈУ Национални парк „Сутјеска“ Тјентиште;

4. Разматрање Информације о уништавању државне имовине „Космос“ а. д. Бања Лука, невиђеним мобингом над радницима и начинима прикривања катастрофалног стања у предузећу у одсуству реалне државне контроле над њима у протеклих осам година, коју су доставили бивши радници „Космоса“ а. д. Бања Лука;

5. Текућа питања.

Предложени дневни ред је усвојен једногласно.

**АД 1.**

Није било дискусије.

Записник са Друге сједнице Одбора је усвојен једногласно.

**АД 2.**

а) Уводно образложење дала је Божана Трнинић, замјеница главног ревизора.

Након уводног образложења Саша Нинковић, шеф рачуноводства у Болници Требиње, упознао је чланове Одбора са предузетим активностима на отклањању неправилности и недостатака констатованих у ревизорском извјештају.

У дискусији су учествовали: Саша Грбић, Божана Трнинић, Саша Нинковић, Срђан Мазалица и Жељко Нинковић.

Након дискусије предсједница Одбора дала је приједлог закључка да се Извјештај о проведеној финансијској ревизији ЈЗУ Болница Требиње за период 1. 1 – 31. 12. 2021. године, у складу са чланом 70 Пословника Народне скупштине, упути Народној скупштини на разматрање због датог негативног ревизорског мишљења.

Чланови одбора гласали су на сљедећи начин: један глас ЗА (Мирјана Орашанин), један глас УЗДРЖАН (Саша Грбић) и четири гласа ПРОТИВ (Срђан Мазалица, Страхиња Башевић, Предраг Нешић и Биљана Петковић) након чега је предсједница Одбора констатовала да предложени закључак није усвојен.

б) Уводно образложење дала је Божана Трнинић, замјеница главног ревизора.

Након уводног образложења Радмил Марић, директор Универзитетске болнице Фоча, упознао је чланове Одбора са предузетим активностима на отклањању неправилности и неодстатака констатованих у ревизорском извјештају.

У дискусији су учествовали: Мирјана Орашанин, Саша Грбић, Страхиња Башевић и Жељко Нинковић.

Након дискусије предсједница Одбора дала је приједлог закључка да се Извјештај о проведеној финансијској ревизији ЈЗУ Универзитетска болница Фоча за период 1. 1 – 31. 12. 2021. године, у складу са чланом 70 Пословника Народне скупштине, упути Народној скупштини на разматрање због датог негативног ревизорског мишљења.

Чланови Одбора гласали су на сљедећи начин: један глас ЗА (Мирјана Орашанин) и пет гласова ПРОТИВ (Саша Грбић, Срђан Мазалица, Страхиња Башевић, Предраг Нешић и Биљана Петковић) након чега је предсједница Одбора констатовала да предложени закључак није усвојен.

в) Уводно образложење дала је Божана Трнинић, замјеница главног ревизора.

Након уводног образложења Славен Гојковић, в. д. директора ЈПШ „Шуме Републике Српске“, упознао је чланове Одбора са предузетим активностима на отклањању неправилности и неодстатака констатованих у ревизорском извјештају, као и одређеним специфичностима организације и пословања овог јавног предузећа.

У дискусији су учествовали: Мирјана Орашанин, Божана Трнинић, Страхиња Башевић, Саша Грбић и Славен Гојковић.

Након дискусије предсједница Одбора дала је приједлог закључка да се Извјештај о проведеној финансијској ревизији ЈПШ „Шуме Републике Српске" а. д. Соколац за период 1. 1 – 31. 12. 2020. годину, у складу са чланом 70 Пословника Народне скупштине, упути Народној скупштини на разматрање због датог негативног ревизорског мишљења.

Чланови Одбора гласали су на сљедећи начин: један глас ЗА (Мирјана Орашанин), један глас УЗДРЖАН (Саша Грбић) и четири гласа ПРОТИВ (Срђан Мазалица, Страхиња Башевић, Предраг Нешић и Биљана Петковић) након чега је предсједница Одбора констатовала да предложени закључак није усвојен.

Предсједница Одбора предложила је нови закључак да Oдбор даје препоруку главном ревизору да приликом доношења годишњег плана ревизијских активности за 2024. годину у исти уврсти провјера спровођења препорука датих у Извјештају о проведеној финансијској ревизији ЈЗУ Болница Требиње за период 1. 1 – 31. 12. 2021. године (број РВ061-22), Извјештају о проведеној финансијској ревизији ЈЗУ Универзитетска болница Фоча за период 1. 1 – 31. 12. 2021. године (број РВ062-22) и Извјештају о проведеној финансијској ревизији ЈПШ „Шуме Републике Српске“ а. д. Соколац за период1. 1 – 31. 12. 2020. годину (број РВ062-21).

Предложени закључак је једногласно усвојен.

г) Уводно образложење дала је Божана Трнинић, замјеница главног ревизора.

Након уводног образложења Владимир Арсеновић, ЈЗУ Дом здравља „Васо Пелагић“ Чајниче, упознао је чланове Одбора са предузетим активностима на отклањању неправилности и неодстатака констатованих у ревизорском извјештају.

У дискусији су учествовали: Саша Грбић, Божана Трнинић, Биљана Петковић и Владимир Арсеновић.

Након дискусије предсједница Одбора дала је приједлог закључка да Одбор даје препоруку Скупштини општине Чајниче да разматра Извјештај о проведеној финансијској ревизији ЈЗУ Дом здравља „Васо Пелагић“ Чајниче за период 1. 1 – 31. 12. 2021. године (број РВ078-22) због датог негативног ревизорског мишљења.

Предложени закључак је једногласно усвојен.

Предсједница Одбора предложила је нови закључак да одбор тражи од ЈЗУ Дом здравља „Васо Пелагић“ Чајниче да достави план за превазилажење пропуста и неправилности утврђених у Извјештају о проведеној финансијској ревизији ЈЗУ Дом здравља „Васо Пелагић“ Чајниче за период 1. 1 – 31. 12. 2021. године, у складу са Законом о ревизији јавног сектора Републике Српске којим је прописана обавеза достављања акта за превазилажење пропуста и неправилности утврђених у ревизорском извјештају у року од 60 дана од дана пријема ревизорског извјештаја скупштинском Одбору.

Предложени закључак је једногласно усвојен.

**АД 3.**

Уводно образложење дао је Бојан Випотник, министар у Влади Републике Српске.

Након уводног образложења Божана Трнинић упознала је чланове Одбора са ревизијом коју је Главна служба за ревизију јавног сектора Рпеублике Српске вршила 2019. године у Националном парку „Сутјеска“ са извршеним мониторингом извршења препорука датих у ревизорском извјештају.

Чланови Одбора су једногласно усвојили закључак о прихватању Захтјева за ревизију ЈУ Национални парк „Сутјеска“ Тјентиште.

**АД 4.**

Чланови Oдбора су једногласно усвојили закључак да Oдбор даје препоруку главном ревизору да приликом доношења годишњег плана ревизијских активности за 2024. годину уврсти ревизију у привредном друштву „Космос“ а. д. Бања Лука.

**АД 5.**

Није било приједлога за разматрање.

Сједница је завршена у 16.15 часова.

|  |  |  |
| --- | --- | --- |
|  |  | **ПРЕДСЈЕДНИК ОДБОРА** |
|  |  | **Мирјана Орашанин** |